**Ιατρική - Νοσηλευτική**

Τα επαγγέλματα που σχετίζονται με τον κλάδο της υγείας προσφέρουν ένα μεγάλο εύρος δυνατοτήτων επαγγελματικής αποκατάστασης. Η γήρανση του πληθυσμού σε συνδυασμό με την αύξηση του προσδόκιμου ζωής καθιστούν τα επαγγέλματα αυτά μεταξύ εκείνων με τις πλέον θετικές προοπτικές μέχρι το 2020.

Ενδεικτικά είναι τα αποτελέσματα που παρουσιάζονται στον Πίνακα 1 για την εξέλιξη ορισμένων βασικών επαγγελμάτων της υγείας.

**Πίνακας 1.** Εξέλιξη στην απασχόληση βασικών επαγγελμάτων στον κλάδο της υγείας

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2012** | **2013** | **2014** | **2015** | **2016** | **2017** | **2018** | **2019** | **2020** |
| **Ιατροί εν γένει** | 44.875 | 44.213 | 43.492 | 44.786 | 45.283 | 46.197 | 47.109 | 47.865 | 48.745 |
| **Νοσηλευτές και μαίες** | 11.842 | 11.670 | 11.490 | 11.834 | 11.971 | 12.217 | 12.463 | 12.668 | 12.909 |
| **Ασκούντες παραδοσιακά και συμπληρωματικά ιατρικά επαγγέλματα** | 1.400 | 1.372 | 1.337 | 1.351 | 1.351 | 1.365 | 1.377 | 1.385 | 1.404 |
| **Ασκούντες παραϊατρικά επαγγέλματα** | 1.151 | 1.131 | 1.114 | 1.148 | 1.161 | 1.185 | 1.209 | 1.228 | 1.251 |
| **Άλλοι επαγγελματίες του τομέα της υγείας** | 31.876 | 30.739 | 29.988 | 30.551 | 30.600 | 30.912 | 31.170 | 31.337 | 31.636 |

**Πηγή:** Petrakis P.E. (Ed.) (2014)The Rebirth of the Greek Labor Market. Building Toward 2020. After the Global Financial Meltdown, Palgrave McMillan. Για περισσότερες πληροφορίες πατήστε [εδώ](http://indeepanalysis.gr/prooptikes-apasxolishs-sthn-ellhnikh-oikonomia-mexri-to-2020).

Ο αριθμός των γιατρών στην Ελλάδα αναμένεται να αυξηθεί κατά 8,6% έως το 2020. Επίσης, ο αριθμός των νοσηλευτών και των μαιών αναμένεται να αυξηθεί κατά 9% έως το 2020, δηλαδή από 11.842 το 2012 σε 12.909 το 2020. Να σημειωθεί ότι τα έτη 2012-2013 παρατηρείται μια μείωση στον αριθμό των νοσηλευτών και των μαιών, κατάσταση η οποία αναμένεται να αναστραφεί μετά το 2015. Αναφορικά με τους ασκούντες παραδοσιακά και συμπληρωματικά ιατρικά επαγγέλματα παρατηρείται μια σταθερή κατάσταση το διάστημα 2012-2020 όταν από το 2013 έως το 2019 αναμένεται πτώση της απασχόλησης η οποία ανακάμπτει το 2020 στα προ κρίσης επίπεδα. Οι ασκούντες παραϊατρικά επαγγέλματα αναμένεται να αυξηθούν κατά 9% την περίοδο 2012-2020. Τέλος, οι υπόλοιποι επαγγελματίες του τομέα της υγείας καταγράφουν οριακή μείωση της τάξεως του 1% το διάστημα 2012-2020, ενώ από το 2014 έως το 2020 αναμένεται αύξηση 4% δηλαδή από 29.988 απασχολούμενους το 2014 σε 31.636 απασχολούμενους το 2020.